Document ID: 32012R0510

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 510/2012 ΤΗΣ ΕΠΙΤΡΟΠΉΣ της 15ης Ιουνίου 2012 για την τροποποίηση του κανονισμού (ΕΚ) αριθ. 1238/95 όσον αφορά τα τέλη που καταβάλλονται στο Κοινοτικό Γραφείο Φυτικών Ποικιλιών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 2100/94 του Συμβουλίου, της 27ης Ιουλίου 1994, για τα κοινοτικά δικαιώματα επί φυτικών ποικιλιών (1), και ιδίως το άρθρο 113, Κατόπιν διαβούλευσης με το διοικητικό συμβούλιο του Κοινοτικού Γραφείου Φυτικών Ποικιλιών, Εκτιμώντας τα ακόλουθα: (1) Ο κανονισμός (ΕΚ) αριθ. 1238/95 της Επιτροπής, της 31ης Μαΐου 1995, για τις λεπτομέρειες εφαρμογής του κανονισμού (ΕΚ) αριθ. 2100/94 του Συμβουλίου όσον αφορά τα τέλη που καταβάλλονται στο Κοινοτικό Γραφείο Φυτικών Ποικιλιών (2) καθορίζει τα τέλη που πρέπει να καταβάλλονται στο κοινοτικό γραφείο φυτικών ποικιλιών («το Γραφείο») και το ύψος των εν λόγω τελών. (2) Το αποθεματικό του γραφείου υπερβαίνει το μέτρο που είναι αναγκαίο για τη διατήρηση ενός ισοσκελισμένου προϋπολογισμού και για την εξασφάλιση της συνέχειας των δραστηριοτήτων του. Για το λόγο αυτό, το τέλος αίτησης πρέπει να είναι μειωμένο. (3) Επομένως, θα πρέπει να τροποποιηθεί αναλόγως ο κανονισμός (ΕΚ) αριθ. 1238/95. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα κοινοτικά δικαιώματα επί φυτικών ποικιλιών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 7 του κανονισμού (ΕΚ) αριθ. 1238/95, η παράγραφος 1 αντικαθίσταται από το ακόλουθο κείμενο: «1. Ο υποβάλλων αίτηση για κοινοτικό δικαίωμα επί φυτικής ποικιλίας (ο αιτών) καταβάλλει τέλος αίτησης 650 ευρώ για τη διεκπεραίωση της αίτησης όπως προβλέπεται στο άρθρο 113 παράγραφος 2 στοιχεία α) του βασικού κανονισμού.». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Ιουνίου 2012.

Classification Labels:
820
685
318
317
17
588

Label Descriptions:
{"820": "Πνευματική ιδιοκτησία", "685": "ΠΑΡΑΓΩΓΗ, ΤΕΧΝΟΛΟΓΙΑ ΚΑΙ ΕΡΕΥΝΑ", "318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 2723
5769
2448
2817
1155

EuroVoc IDs (Expanded): 2723
5769
2448
2817
1155

Dataset Source: meu

Split: dev